b'\n_START_ARTICLE_\nAnton Danilo\n_START_SECTION_\n\xc5\xbdivljenje in delo\n_START_PARAGRAPH_\nKot rokodelski vajenec je nastopal ob diletantskih predstavah Dru\xc5\xa1tva rokodelskih pomo\xc4\x8dnikov v Ljubljani. Slovenskemu gledali\xc5\xa1\xc4\x8du pa se je pridru\xc5\xbeil ob desetletnici Dramati\xc4\x8dnega dru\xc5\xa1tva, prevzel umetni\xc5\xa1ko ime Danilo in se razvil v najbolj vsestranskega igralca slovenskega gledali\xc5\xa1\xc4\x8da. U\xc4\x8dil se je od igralcev nem\xc5\xa1kega gledali\xc5\xa1\xc4\x8da, se izpopolnjeval v \xc5\xa1oli Dramati\xc4\x8dnega dru\xc5\xa1tva (1882, 1888), v Pragi in na Dunaju. Od konca 19. stol. do 1. svet. vojne je organiziral vse igralske turneje v poletnih mesecih; bile so pomembna spodbuda za iskanje delitantov na pode\xc5\xbeelju pa tudi narodnobuditeljskega in narodnoobrambnega pomena za Slovence v nem\xc5\xa1kutarskih krajih tedanje Avstro-Ogrske. \xc5\xbde pred 1. svet. vojno se je lotil re\xc5\xbeije. Bogate izku\xc5\xa1nje je uporabil pri organizaciji malega gledali\xc5\xa1\xc4\x8da (1914\xe2\x80\x931915) potem ko so zaprli osrednje slovensko gledali\xc5\xa1\xc4\x8de; bil njegov upravni in umetni\xc5\xa1ki vodja, re\xc5\xbeiser in igralec._NEWLINE_Anton Danilo je od za\xc4\x8detnih manj zahtevnih vlog postopoma pre\xc5\xa1el k zahtevnej\xc5\xa1im vlogam. Oblikoval je pomembne vloge v prvih pri nas igranih dramah svetovnih klasikov in modernih dramatikov. Sodeloval je pri domala vseh praizvedbah Cankarjevih dram. Prvih nekaj sezon obdobja med obema vojnama je postal eden poglavitnej\xc5\xa1ih re\xc5\xbeiserjev, posegal je v organizacijska vpra\xc5\xa1anja in bil predsednik Zdru\xc5\xbeenja gledali\xc5\xa1kih igralcev. Kot prvi slovenski gledali\xc5\xa1ki igralec ustvarjalec je 1926 praznoval 50. obletnico dela z vlogo Dolefa v Desetem bratu. V \xc4\x8dasu, ko slovensko gledali\xc5\xa1\xc4\x8de \xc5\xa1e ni poznalo poklicne kostumografije, je pokazal izjemen \xc4\x8dut za izbran kostum in ustrezno masko._NEWLINE_V letih 1915\xe2\x80\x931917 je urejal gledali\xc5\xa1ki zbornik Theater in v njem objavil programski zapis o bodo\xc4\x8dem jugoslovanskem gledali\xc5\xa1\xc4\x8du. priredil je ve\xc4\x8d tujih iger in sam napisal nekaj enodejank (Po plesu; Stava; Rde\xc4\x8da maska). \xc5\xbde pred 1. svetovno vojno je snemal gramofonske plo\xc5\xa1\xc4\x8de. V knjigi Spomini (1930) je opisal slovensko gledali\xc5\xa1ko ustvarjanje. Nastopil je tudi v prvih slovenskih filmih (Triglavske strmine re\xc5\xbeiserja F. Delaka, 1932). Za svoje umetni\xc5\xa1ko delo (nad 700 vlog in nad 50 re\xc5\xbeij) je med vojnama dobil ve\xc4\x8d visokih dr\xc5\xbeavnih odlikovanj in postal \xc4\x8dastni me\xc5\xa1\xc4\x8dan Ljubljane.'